
Koja i koliko Allahovih imena i svojstava nalazi se u Kur’anu? Ima li negdje to sakupljeno na jednom mjestu?


* 
* 
* 
* 
* 
* 
* 

 
Koliko Allahovih imena i svojstava je spomenuto se u Kur’anu?

Allahova imena nisu ograničena brojem, jer ***[Poslanik](https://pitajucene.com/search/poslanik/questions/ "Pretraži pitanja o poslanicima")***, sallallahu alejhi ve sellem, u poznatom hadisu kaže: ‘Allahu moj, molim Te svakim Tvojim imenom, kojim si Sebe oslovio, ili ga u Svojoj Knjizi saopćio, ili mu nekog od Svojih stvorenja podučio, ili ga u Svom neotkrivenom znanju zadržao…’ ***[Hadis](https://pitajucene.com/search/Hadis/questions/ "Pretraži pitanja o hadisima")*** je ispravan, a bilježe ga Ahmed, Ibn Hibban i Hakim.  

U jednom hadisu Poslanik, sallallahu alejhi ve sellem, kaže: “Allah ima devedeset devet imena, stotinu izuzimajući jedno, koja ako neko spominje i shodno njima djeluje , ući će u ***[Džennet](https://pitajucene.com/search/D%C5%BEennet/questions/ "Pretraži pitanja o džennetu")***.’“  

Ovaj hadis ne znači da Allah ima samo 99 imena, nego znači da ko od Njegovih imena nauči i spominje njih 99, ući će u Džennet.  

S obzirom da ne postoji ispravan hadis koji ograničava broj imena, učenjaci su se razišli po pitanju tih 99 imena.  

Šejh Usejmin u svojoj knjizi koja govori o pravilima Allahovim imena i svojstava (koja je prevedena na skoro 400 stranica worda, ali još nije štampana), sakupio je devedeset devet Allahovih imena za koje je imao priliku da ih pronađe u Kur’anu i sunnetu Poslanika, sallallahu alejhi ve sellem.  

Sljedeća imena nalaze se u Allahovoj knjizi:  

Allah, El-Ehad, El-E’ala, El-Ekrem, El-Ilah, El-Evvelu, El-Ahiru, Ez-Zahiru, El-Batin, El-Bari,  

El-Berr, El-Basir, Et-Tevvab, El-Džebbar, El-Hāfiz, El-Hasib, El-Hafīz, El-Hafijj, El-Hakk, El-Mubin,  

El-Hakim, El-Halim, El-Hamid, El-Hajjul-Kajjum, El-Habir, El-Halik, El-Hallak, Er-Reuf, Er-Rahman,  

Er-Rahim, Er-Rezzak , Er-Rakib, Es-Selam, Es-Semi’u, Eš-Šakir, Eš-Šekur, Eš-Šehid, Es-Samed, El-Alim,  

El-Aziz, El-Azim, El-Afuvv, El-Alīm, El-Alijj, El-Gaffar, El-Gafur, El-Ganijj, El-Fettah, El-Kādir,  

El-Kāhir, El-Kuddus, El-Kadīr, El-Karib, El-Kavijj, El-Kahhar, El-Kebir, El-Kerim, El-Latif, El-Mu’min,  

El-Mute’ali, El-Mutekebbir, El-Metin, El-Mudžib, El-Medžid, El-Muhit, El-Musavvir, El-Muktedir, El-Mukit, El-Melik,  

El-Melīk, El-Mevla, El-Muhejmin, En-Nasīr, El-Vahid, El-Varis, El-Vasi’a, El-Vedud, El-Vekil, El-Velijj, El-Vehhab.


Neka od imena Allaha zasnovano na sunnetu Poslanika, sallallahu alejhi ve sellem:  

E-Džemil, El-Dževad, El-Hakem, El-Hajijj, Er-Rabb, Er-Refik, Es-Subbuh, Es-Sejjid, Eš-Šafi, Et-Tajjib, El-Kabidul-Basit, El-Mukaddimul-Mu’ehhir, El-Muhsin, El-Mu’ti, El-Mennanu, El-Vetr.


Kaže šejh Usejmin: “Ova imena izabrali smo na osnovu istraživanja, osamdeset i jedno iz Allahove Knjige, a osamnaest iz sunneta Poslanika, sallallahu alejhi ve sellem, iako u vezi imena El-Hafijj kod nas postoji neodlučnost…Nismo spominjali imena koja su povezana genitivnom vezom, kao npr. Rabbu-l-‘alemin/Gospodar svjetova, Alimu-l-gajbi ve-š-šehade/Onaj ko poznaje vidljiv i ***[nevidljivi](https://pitajucene.com/kategorija-pitanja/gajb-nevidljivo/ "Pretraži pitanja o nevidljivom")*** svijet, Bedi’u-s-semavati ve-l-erd/Tvorac nebesa i Zemlje, a takvih imena je mnogo.  

Preskočili smo ta imena jer nije nam bilo jasno da li su ona ciljana sama po sebi, a da smo i njih spomenuli, onda bi broj prelazio stotinu i dvadeset imena.”  

Ovo je što se tiče imena, a poglavlje svojstava daleko je opširnije. Ono što treba znati jeste da iz svakog Allahovog imena proističe Njegovo svojstvo.


